khistorydata/jeongjo-sjw-relations huggingface dataset:
정조 17년 · 강
命江都米五百石依該道伯狀請移轉畿邑
정조 17년 · 목
京畿監司徐鼎修狀啓以爲陽川富平金浦通津具以沿江之邑昨年被災比他最甚方當窮春農糧助給專靠於還上一條而道內穀簿亦甚不敷移粟無路在前如此之時亦有江都米狀請劃移之例江都米限五百石特令移劃以爲各邑排巡接濟之地請令廟堂稟處敎以依狀請施行
정조 17년 · 강
以李大興爲赤梁僉使口傳也仍命除朝辭給馬下送
정조 17년 · 목
統制使李潤慶以赤梁僉使之代令該曹差送馳啓敎曰設賑邊將不可一刻曠官令該曹口傳差出待下批除朝辭給馬下送
정조 17년 · 강
吏曹以揀擇文臣蔡弘直等二十八人口傳付職啓
정조 17년 · 목
權知承文院副正字蔡弘直金熙華李景烈李弘達沈鎜金秉淵姜學濬李廷顯尹愭柳星鎭韓永建韓耆裕崔啓運朴英東鄭渤金直申龜朝李運恒韓光烈尹德雨洪百震閔致載丁載默權鎤權倚趙恒存李明孚蔡弘遠等口傳施行
정조 17년 · 강
召見備堂畿伯及判府事金鍾秀于誠正閣有司堂上鄭民始金文淳沈頤之尹行任備局堂上金持默李敬懋趙心泰京畿監司徐鼎修
정조 17년 · 목
予謂備堂鄭民始等曰水原軍伍不必以多爲貴但須務精似好矣民始曰聖敎誠爲至當一邑之中馬兵六哨步軍三十一哨此外又有各樣納米收布軍如是而雖欲務精決是行不得之事到今設外營之後與獨鎭之時有異且內營之軍亦在於本府則外營之軍尤不當如前設置徒致無實之弊臣意則馬軍四哨中減二哨而與別驍士合置四哨所減二哨降爲減馬士步軍則內營軍五哨外時在二十六哨中精抄十哨爲外營兵而其餘十六哨則降爲保軍似合便宜軍物則軍雖曰減數旣是外營則時在之數太不成樣鳥銃藥丸諸道之數年受去月課該藥丸某數不些而各邑則年年受去多年積置徒致破傷之歸今雖取用在外邑別無關緊限二年條以各邑月課劃給環刀則本府所在爲五千四百餘柄不必加劃弓箭則交子弓一千張片箭各一千部三軍門所在中參量劃送似好矣文淳頤之持默鼎修行任等曰臣等所見亦無異同矣敬懋心泰曰諸堂所奏中步軍之選十哨馬軍之減二哨誠甚切當而第臣等淺見則外營處在要害緩急拱禦比前無異衛護園寢所重自別則及今釐正之時雖貴務精軍制恐不可太單約二十六哨中精選十五哨俾成三司之制以作參操正軍似合事宜至於馬軍之減數餘軍之降保軍物之移儲別無異見矣予曰提調之言以精約爲主御將之言以十五哨略設三司之制爲好云云兩說俱有意見而水原保軍十六哨或稱守堞軍官或稱他名色如江都之稱義旅壯旅拜見時則廳上行拜習操赴伍時則依他軍例爲之使其體貌稍異於凡軍則亦可爲一分慰恍之資耶鳥銃及鉛丸火藥之以月課條下送固無所妨而至於弓箭則京司乃根本之地軍器儲置所關甚重故如故將李浣措備設施綽有可觀其後武將柳恭然可謂第一而此數人皆竭力於軍制軍器設置之事近年以來未見此等人誠爲慨然各軍門所儲軍器䇺可分送外邑乎然則月課鳥銃三年條中除出一年條上下之數仍令本貢人依造銃例造納弓箭而造銃之時渠輩滲漉之資則一竝依例付之渠輩亦好矣如是變通無妨耶民始曰如是爲之則甚好矣予曰此非一時猝乍間議定之事更與曾經水原府使諸人十分爛商而須體朝家必欲公私無弊之本意而爲之可也民始等曰園所事及水原事無論事之巨細毫末必欲不煩經費公私兩便之聖意臣等所仰揣者也謹當爛加商量更爲稟處矣予曰沈晉賢頃以廣州地聲串月串兩面移屬水原無妨之意有所筵奏其便否畿伯所見果如何耶年前松洞日用兩面移屬之後以還餉事廣民屢次上言以此觀之則到今移屬一款似難更議矣鼎修曰廣州地移屬之難者特以軍餉故也卽今果川楊州數邑請得軍餉移轉若於此時移送幾百石於果楊數邑則聲串月串雖屬水原似無廣民添受還餉之弊矣心泰曰水原還穀不是二面加得之後亦必無接濟之資矣予謂判府事金鍾秀曰不見卿久矣每有悵然之心聞卿上來特爲召見而觀卿凡百比前强健不甚衰憊予用善幸寒食獻官之行遍審園所局內諸處而入城如値日暮翌朝入來好矣
정조 17년 · 강
命水原等屯土築筒所用水桶木安眠島風落松自忠淸水營輸送
정조 17년 · 목
壯勇營提調鄭民始啓言水原等屯土方有築筒之役而水桶木無以覓用此與棟樑之村有異其所推移似不甚難請安眠島風落松中限七株以該營運石船卽爲輸送之意分付忠淸水使處從之
정조 17년 · 강
命御營大將趙心泰越俸五等
정조 17년 · 목
承旨金孝建啓言御營大將趙心泰入侍命下之後不卽待令臨殿已久登對後時事體所在萬萬未安請從重推考敎曰未知知委早睌之如何而揆以事體極爲駭然爲先越俸五等
정조 17년 · 강
命總廳執事一窠劃屬水原府將校隨闕差任
정조 17년 · 목
水原前府使趙心泰啓言水原府將校之獲添斗料於總廳者爲數人而此輩遞去之後若以不爲管轄區而別之更不相繼收用則終非軫念本府武士之意且以京軍門言之哨官敎鍊官之任各有禁軍扈衛軍官取才塡差之規依此例總廳執事窠中一窠以水原府將校窠永爲劃屬以爲隨闕差任俾蒙終始之惠恐合便宜請以此出擧條定式施行從之
정조 17년 · 강
移送軍器寺及守總兩廳所管三南兩西月課島銃藥丸三年條于水原府
정조 17년 · 목
備局啓言水原府弓刀藥丸事有商議稟旨之命矣本府陞爲留府之後事體尤重軍器什物不可不優數備置而京軍門所儲者有難輕易除出外方則京畿各邑鎭軍器本不有裕無以推移軍器寺守總兩廳所管三南兩西月課島銃藥丸乃是每年造送而分送各邑者一邑不過鳥銃一二柄火藥四五斤鉛丸若干箇在列邑有無不甚關緊限三年條移送水原其中弓箭無他推移處以一年條鳥銃藥丸量宜除出換作弓箭以送在貢契亦無爲弊之端請依此施行允之
정조 17년 · 강
定繡啓循私者勘律之式申明贓吏擧主竝坐之典
정조 17년 · 목
備局啓言繡衣誤薦之律定式草記事命下矣延來持斧之人不能悉心探察又多以私蔽公虛實相混廉貪互換則重臣所奏難免欺誣之律云者誠得之矣守令犯贓竝坐擧主自是法典況繡啓純褒事體尤重豈可比論於一時擧主乎請此後則御史書啓中純褒登聞者雖於年久之後若犯贓污重律當初褒啓之繡衣就守令誤薦之律加一等施以削職之典以懲循私不職之戒而仍爲定式施行允之敎曰繡啓錯褒者論勘旣如是新出法律則應在典則之守令誤薦之薦主豈可因循勿問乎旣往雖不必一一追勘此後則申明舊典而薦主坐律罷職該倅照律時一體勘律事分付該府定式
정조 17년 · 강
削吏曹參議李冕膺職仍令該府拿問
정조 17년 · 목
敎曰莫重寢郞相換擧措萬萬駭然吏曹參議李冕膺爲先削職令該府拿問捧口招
정조 17년 · 강
配安東府使金履翼于鐵山府
정조 17년 · 강
命時囚李敬一李田秀等議處嚴耆勘放
정조 17년 · 목
義禁府啓言黃海前監司李敬一原情以爲蔚山鎭逋欠之穀乃是兵營所管條而辛亥年磨勘則自兵營以準捧報來今年正月壬子條磨勘時始以未捧報來故入錄於捧未捧狀啓中此雖兵營穀道內穀簿道臣無不句管則初不能査櫛舊逋準數充簿末乃因兵使之査報泛然懸錄於狀聞中該鎭將之掩置該兵使之緩報亦不論列請罪者都是昏憒溺職之罪各鎭舊逋旣未收殺則宜不敢以無弊之說登聞而愚迷昏謬慮不及此但以民少穀多處矯捄一款以爲無弊者亦是罔赦之罪云請議處允之又啓言穆陵參奉李田秀原情以爲身爲齋官莫重祭享品式所當十分致愼而本陵祭物豆泡造來於守護軍之家而矇昧所致只任謬例失職之罪萬殞猶輕云請刑推得情敎以除刑推議處又啓言典祀官嚴耆原情以爲身爲典祀官莫重祭享所用豆泡出付陵軍自外造來昏謬不職之罪萬殞難贖云請議處敎以公罪勘放○該府啓言嚴耆罪杖一百請以公罪收贖放送允之敎以如有功議各減一等又啓言嚴耆功減一等杖九十收贖
정조 17년 · 강
命關西各邑還穀加分依道啓施行
정조 17년 · 목
該監司李秉模狀啓以爲春窮轉甚民勢切艱道內各邑鎭餉穀留庫中特許加分事請令廟堂稟旨分付敎以依狀請加分事令廟堂郞爲行會
정조 17년 · 강
冬至正使朴宗岳副使徐龍輔以自燕離發馳聞
정조 17년 · 목
狀啓以爲臣等一行上年十二月初四日到瀋陽歲幣方物雇車未及來到故落留任譯待雇車來到依禮部公文歲弊巾紅細一百疋綠細一百疋大好紙二百五十卷小好紙二千二百六十卷生上木三百疋粘米三石五斗四升呈納該庫後其餘則交付於押車章京十四日到山海關點閱人馬無弊進關二十二日到北京住接於南小館當詣禮部呈表咨文則侍郞劉躍雲來受二十三日禮部知會內奉旨朕出西華門見外國使臣往瀛臺蘭室用早饍辦事觀一分氷鞋仍進西華門令臣等柢迎故二十四日五更臣等待候於西華門外禮部尙書常靑紀均侍郞鐵保竝來押班安南暹羅後藏三國使臣亦爲參班而俱在臣等之下後藏卽新爲納款者而俱是喇嘛僧以紅錦從頭纏腰形甚醜惡黎明皇帝乘黃小轎以出到臣等柢迎處住轎令臣等進前問曰國王平安乎臣等對曰平安矣又問世子平安乎對曰平安矣皇帝令臣等隨入西苑門至瀛臺有旨賜食禮部官引臣等坐於勤政門內內務府官饋以飯桌以至隨行正官一一饋食皇帝早饍後出御龍形雪馬觀氷戲臣等亦隨後觀戲二十六日皇帝令御饍房官傳頒回回葡萄一帒形小無核味甚甜美二十九日皇帝詣太廟親祭臣等當日五更詣午門前迎送午後御饍房又以皇旨傳頒石榴柑橘一桶於臣等謂是南邊進貢新到者三十日皇帝設除夕宴於保和殿臣等當日曉頭入詣保和殿東陛上平明皇帝出御殿內榻上內務府進饌桌又進爵仍設諸國雜戲殿內諸臣人各一桌殿外則兩人共一桌駱茶一巡酒一巡後禮部尙書常靑引臣宗岳至御榻上皇帝手賜桌上之酒臣宗岳叨頭飮訖還就本班皇帝撤御床餠餻一器以賜臣等本年正月初一日五更臣等入午門前朝房未明皇帝幸堂子卽爲還內黎明臣等入太和殿庭參正朝賀禮安南暹羅後藏使臣亦爲入參初七日皇帝行祈穀大祭於天壇前一日齋宿壇下仍爲行祭臣等初六日曉祗送於午門前初七日曉柢迎於午門前初八日皇帝設歲初宴於紫光閣臣等當日曉頭入紫光閣階下皇帝未出來之前賞餠餻猪肉等物少頃皇帝乘黃小轎以出臣等柢迎仍爲陞詣東陛上設饌陳戲槪如保和殿宴儀禮部尙書常靑引臣宗岳至御榻上皇帝手賜桌上之酒侍郞鐵保次引臣龍輔至御榻上皇帝亦爲手賜桌上之酒問爾等現居何職臣等擧職名以對還就班次皇帝又撤御床餠餻以賜臣等少頃宴罷賜臣宗岳縀十六疋荷包五對臣龍輔縀八疋荷包四對初九日臣等詣午門前領賞年例回送禮單之外加送縀二疋縜箋四卷福字箋一百方漆茶盤四箇湖筆四匣徽墨四匣硯二方歲幣方物上年十二月三十日來到而因禮部知會粘米則正月初四日先爲呈納於官三倉歲幣方物初九日呈納於內務府武備院等衙門十二日皇帝幸圓明園當日曉頭臣等詣三座門外皇帝到臣等柢迎處令隨後故臣等隨往圓明園住接於近處十三日皇帝設燈戲盒子於山高水長令臣等入參內班饋駱茶一巡又饋菓盒元宵等物十四日晚後臣等又入山高水長直就內班設戲饋饌亦如十三日而十五日皇帝設放生宴於正大光明殿當日曉頭臣等入詣殿階上黎明皇帝出御殿上設饌行茶又設放生等戲禮部尙書侍郞次等引臣等至御榻上皇帝手賜桌上之酒宴罷內務府官以皇旨來傳羊肉蜜餻晚後又入山高水長內班炮▣烟火燈戲倍盛於前日饋饌時內務府大臣和珅金簡每每來視十六日內閣知會內令臣等製進紀恩詩故臣等各製七言四韻律詩一首送于禮部當日還歸館所十八日又詣圓明園十九日晚後入山高水長直就內班皇帝語臣等曰爾等歸國須問國王平安可也又曰爾國世子年今幾歲對曰四歲矣又問曰國王又有斯男之慶乎對曰姑未有之矣內務府大臣和珅等盛賞物於黃函諭以製詩賞賜臣等各縀一疋縜紙二卷筆二匣墨二匣而直自御座前傳授設戲饋饌一如前日至初昏皇帝自山高水長轉入慶豐圖禮部尙書引臣等隨詣慶豐圖坐於陛上饋茶一巡設燈棚雜戲至夜退出二十日還歸館所二十四日臣等詣禮部行下馬宴回到館所行上馬宴表文八度開印後自內閣翻淸入奏皆以知道批下錢幣請貿事臣等呈納表咨之後多歧探聽則事關銅鐵禁條且無外國已例猜疑多端論說不一正月十八日再往圓明園之後又聞管理禮部事閣老王杰以咨辭提奏而多被呵責至令自禮部直送回咨云云故臣等當日別具呈文呈于王杰所住處又於翌日待王杰赴公呈于禮部朝堂又於翌日回到館所呈于禮部又於二十四日禮部領宴時對面往復則管理王杰及尙書常靑紀均侍郞鐵保劉權之僧保住等前後所答顯有不樂之意萬無挽回之勢及至二月初一日回咨始爲來到而句語之間極多未穩故臣等進往禮部仍爲達曉以不敢循例領還之意再度呈文多般往復則尙書以下次第來到而侍郞鐵保始若秘諱末乃以爲此豈在下之人如是遣辭直由於萬不獲已之地有所受辭而然實非本部所敢擅政只此數句語陪臣豈不默會而有此相持云云細察頭勢末梢事端實有難言之慮故不得不於同月初二日受回咨二十三度而臣等誠不足以感動人心知不足以斡運事機畢竟咨事未得承准回咨辭意又如彼乖常莫非臣等不能事事之致惶隕恧戲無地自容臣等本月初三日自北京離發臣宗岳軍官全成琰臣龍輔軍官尹得運譯官趙益洙授狀啓先爲出送
정조 17년 · 강
命備局有司諸堂覆奏關西及閱御史柳畊壯啓仍命錢山前倅南宮玾申載文拿問勘律前道臣洪良浩罷職
정조 17년 · 목
校曰關西御史柳畊書啓人來有司諸堂人侍回啓事分付○有司堂土鄭民始金文淳沈頤之尹行任得啓言鐵山府反閱御史柳畊壯啓以爲本付停退條折米一萬二千六百六十二石零內民還停退爲一萬一百七十二石零吏奴還停退爲八百九十石零監色之或虛名或疊錄加數停退爲四百四十八石零以已納爲停退爲一千二百五十一石零而壬子取耗條一百三十三石零前付便申載文發賣取用蕩減條折米二千一百七十二石零內民還蕩減爲一千七百八十二石零監色之或虛名或疊錄蕩減爲一百九十二石零以已納爲蕩減竝耗爲二百十七石零未捀條折米三千五百四十石內民還未捧爲三千二百十八石零以已納爲未捧竝耗爲三百五十四石而每石捧價四兩五錢合錢一千五百九十三兩前前府使南宮玾作錢取用反作條折米爲一千六百六十八石零各倉監色逋縮條折米八百四十四石零代錢捧留條折米一千七百三十六石零而留庫中私分耗條一百四石零前府使申載文竝與已納停退條合二百三十八石零或以田稅大米相换捧價四兩一錢二分或以大同大米相换俸價四兩六錢或以還穀折米相换捧價三兩合八百七十四兩作錢取用爲辭矣曲軫災歲窮民特下停減之命德意所遍恩及枯骸而竟爲邑倅吏鄕所乾沒不得下究而徒使穀簿蕩然者萬萬駭惋民戶之停退蕩減雖或虛實相蒙猶可歸之寧先至於使奴還之虛錄停退蕩減不可不卽速準徵以充其簿南宮玾申載文身爲守令以已捧爲未捧而作錢取用者卽是割犯原穀非一時那移則其罪自歸於贓污竝令該府拿問勘以當律其犯用之數一竝徵捧爲宜當該道臣亦不免不察之兵而大臣未及登筵請問誠大臣處之敎曰依此所奏爲之數萬石穀簿只有千餘石時在該道若有道臣豈有停減之如是混圇乎未閱諸邑繡衣當次第登聞而卽此一邑該道之無監司豈不辱命之甚乎當該道臣洪良浩爲先罷職
정조 17년 · 강
遽吏曹參判丁範祖以李在學代之前望也
정조 17년 · 강
以柳文植爲黃海兵使口傳也
정조 17년 · 강
命備局有司堂上尹行任越俸一等
정조 17년 · 목
公事行會時不爲纸尾也
정조 17년 · 강
命傳香承旨馳詣宗廟永禧殿景慕宮奉審摘奸各宮廟一體奉審摘奸
정조 17년 · 강
命畿伯徐鼎修審察百濟始祖廟及松嶽五冠山紺嶽楊津等各處祭所屋宇祭器如有修繕處卽爲修繕狀請香祝
정조 17년 · 목
鼎修以各處節祭設行啓敎曰德津聞已修葺其外如百濟始祖廟及松嶽五冠山紺嶽楊津等祭所屋宇精緻祭器亦皆精備乎令道伯拔例審察如有可以修繕處卽爲修繕狀請香祝事分付
정조 17년 · 강
遽吏曹參判李在學以沈煥之代之前望也仍遞煥之兼帶泮任
정조 17년 · 강
罷承旨鄭致淳職
정조 17년 · 강
有政吏曹參判沈煥之兵曹判書趙宗鉉進
정조 17년 · 목
以李鼎德爲承旨曺允大爲大司憲金履成爲大司諫李東宇爲持平權中憲爲獻納申漵爲正言李遇濟爲修撰申思運爲知敦寧李書九爲副總管
정조 17년 · 강
命時囚李冕膺功儀區別加等勘律
정조 17년 · 목
敎曰寢卽在所愼擇換差屢煩飭敎則恣意乖格全忽敬謹一猶難貰凡爲幾次近來吏兵曹政官大小格例無難毀劃揆以國綱所關非細且以爰辭言之除雜談只稱遲滯此亦近戲申前申後極爲痛駭不可讉削而正功議區別加等勘放後草記事分付
정조 17년 · 강
遞承旨李鼎德以李書九代之前望也
정조 17년 · 강
江原監司申者疏辭藩任賜例批
정조 17년 · 강
命廟堂海西列鎭釐幣時揭板印本更爲取考仍飭該帥臣詳覈鎭弊有無
정조 17년 · 목
備局啓言海西列鎭釐弊時䔉山鎭以糴不爲弊之意至登於道啓亦人於刋揭之中矣流來奮逋之追後現發者其數夥然初不詳覈終又掩置之罪道帥臣俱被嚴命當初揭板宜卽釐正以信朝令大臣筵奏及批敎處分更爲添刋頒示列鎭使鎭民曉然知宿弊之盡袪爲宜且因此推之向來道啓中八鎭五山地無弊之說難保其信然請發遣備卽弊端之有無虛實一一摘奸査究後自廟堂稟旨穌革一體揭板俾爲永久遵守之地允之敎曰他鎭之還穀釐正石數豈有載錄於節目之理則添刋之諸似是外題而懸板印本姑未詳見鄕等更爲取考至於已釐弊他鎭之所謂無弊云者果難取信然過去備卽之一時摘奸不若該帥臣之從容査鄕況新除者人頗䁆然嚴飭下送使之更覈有弊則狀聞無弊則置之
정조 17년 · 강
勘放時囚李冕膺李田秀洪受浩等
정조 17년 · 목
義禁府啓言時囚李冕膺寢卽换差屢煩飭敎則恣意乖格全忽敬謹且爰辭之際雜談只稱遲晩此亦近戲罪杖一百收贖告身盡行追奪請功減一等杖九十收贖奪告身四等放送允之又啓言時囚李田秀祭享品式所重何如而身爲齋官不能審愼所用豆泡造來於守護軍家其昏謬不職之罪在所難免請以此照律敎以功議區別草記勘放又啓言穆陵別檢洪受浩原情以爲身爲陵官莫重祭享所用造泡只循謬例自犯欠敬之科不職之罪萬殞難贖云請刑推得情敎以除刑推考律草記勘放功議區別又啓言李田秀洪受浩罪杖一百告身盡行追奪請李田秀功減一等杖九十收贖奪告身四等放送洪受浩無功議云杖一百收贖告身盡行追奪放送允之敎以旣知非首犯以公罪勘放又啓言李田秀洪受浩以公律各杖一百收贖而李田秀功減一等
정조 17년 · 강
召見藥院提調金文淳副提調徐邁修備局有司堂上鄭民始尹行任御營大將趙心泰及黃海兵使柳文植于誠正閣
정조 17년 · 목
藥院日次承候文植辭陛也○予謂黃海兵使柳文植曰該營革弊之方專在還政之釐正大抵還穀雖重小民亦重必須詳覈査榔俾無虛實相蒙之弊而一或有爲弊於小民則及不如仍置之爲愈爾於下去後竭力奉公期於穌弊可也予謂鄭民始曰向日以壯營軍制事已令卿等出假令守總軍劃出以爲左右司者果何如而牙兵及束伍兩名色中何者爲可乎民始曰若從附近劃出以備五司之制則不可不爲左右司而若論軍兵之劃屬當否束伍軍似無弊矣予曰內營鄕軍不可不限十哨加定則又將於守總軍中移劃便否何如民始曰聖敎果至當極爲便甚予曰束伍雖無弊而與牙兵正軍有異此非難便乎趙心泰曰良賤參用牙兵與束伍別無異同而束伍亦是參操正軍矣予曰若以內營鄕軍五哨出給本府而束伍中更選十哨以準十五哨之數以外營軍輪回上番則此制何如心泰曰內營鄕軍抄選之時旣積費功力今則略就彀率出付本府甚可惜矣予曰然則毋論幾哨爛商停當爲可一番團束之後仍又抛置則必當如前無用或留防於行宮好矣民始曰上番雖不可遽議姑先留防於行宮俾如軍制好矣予曰馬軍事終涉可悶以若干保定給猝難責放予意則以附近牧場所在馬匹給之實爲便好民始曰然則極好矣予曰馬兵之定給牧馬庶可救弊而別驍士則其將何以變通耶本府近多武科出身以此輩從便作隊移給初仕一窠則或可樂赴耶心泰曰外邑馬兵之給馬已是曠絕之恩澤別驍士之以出身區處作爲初仕階梯者尤爲至當左別則屬之出身右別則依前以閑良作隊似好矣予曰本府城址當爲云卿等何以預知心泰曰此是目所見假令矣予曰卿等退去備局更爲爛商後修正册子以入可也予謂民始曰今番唐錢之不得準請實不出當初所料雖以前後眷待之意至於守法處限截如此大國之靈長此可以占矣又況皇帝大耋之年乎大國之如此乃是我國之幸未知卿等以爲如何而予則自聞此報殆欲喜而不寐矣大抵昨冬賓筵以臨時觀勢呈納咨文之意有所下敎則使臣之遽然呈納豈無徑先之責乎民始等曰臣等則以爲此事辱命大矣今承下敎大聖人天地洪量臣不勝欣仰萬萬而至於使臣之徑先呈咨難免其責矣
정조 17년 · 강
命上番鄕軍出送城外之類隨卽下送未及向差者使該營救療後下送
정조 17년 · 목
敎曰今聞御將言鄕軍上番者出送城外之類厥數不些禁御營則倍多且聞皆是兩道賑邑云何論病之緊歇乎出送之類隨卽下送而未及向差者使該營着意救療然後下送俾無道路艱辛之弊
정조 17년 · 강
命回還冬至正使朴宗岳傳諭令灣尹待渡江傳致仍令副使徐龍輔先爲復命
정조 17년 · 목
敎曰先來之回知卿一行之穩旋何等欣幸至於唐錢事之未得見施果合於所料大國之有紀綱我國之幸況皇帝大耋之時乎自見狀本不覺喜而不寐昨冬賓筵時酬酢卿等想亦記有矣咨文之不有草記批旨遽然呈納難免徑先之責然不知裏面姑待復命後矣似聞卿於跋涉之餘頗憊甚云渡江後則量力先使副价前進亦好以此傳諭令灣尹待正使渡江傳諭事自政院成送有旨又敎曰似聞上使行役之餘甚憊不可䟎程云卿其先爲前進入來復命事下諭于回還冬至副使原任直閣徐龍輔處
정조 17년 · 목
因囚單敎以旣示飭意付過放送
정조 17년 · 강
命時囚南宮玾申載文竝施徒配之典
정조 17년 · 목
義禁府啓言鐵山前府使南宮玾原情以爲辛亥七月赴任則年事大歉捧糴無路矣開倉之後被災田民中戶以上停退小戶以下及癘疫死亡人蕩減有旨關文來到故頒諭民間逐戶區別而本府還政自來紊亂一二口之戶或受折米十餘石八九口之戶或受折米二三石一從人口之多少依例分等於中小戶則反多不均故論報巡營後以貧殘被災之民爲中戶而停退鰥寡孤獨合沒絕戶爲小戶而蕩減則停退穀竝耗爲一萬二千六百六十石零蕩減穀竝耗爲二千一百七十石零以生疏所致一依秋捧時竝耗文書停退蕩減之穀循例竝耗修報矣巡營以分給本數勘送則所報停退湯減耗合一千四百八十三石零自歸於會外剩穀停退耗一千二百六十六石零則待捧除納之意揭榜官門而卽爲指揮於停退民人等處蕩減耗二百十七石則已勘之穀歸屬無處故付之賑所矣因道査還實則右項兩條本非以已納爲未捧之狀灼然可知倉色輩虛名偸食里任輩從中幻弄事則當初民人受還時一戶借名於二三戶借戶所受折米少不下二三十石抄括之際倉色輩或從其借名中停減處而作奸偸弄致有虛實相蒙而矇未覺察至於發賣取用事停退蕩減條外當年當捧條之所未捀竝耗爲三千五百石此則旣是當年應捧條故果爲依例竝耗報于巡營矣巡營初不區別竝耗之數亦爲循例勘送而耗條三百五十石不爲區處故補賑次置之屢月父病終至遭變遠地孤蹤返葬無期三百五十石零穀不得已取用此與云穀取用有異而論其罪犯萬死無惜云前府使申載文原情以爲壬子二月赴任之後査櫛穀簿則停退時前官竝耗條報之穀自巡營以分給條本穀勘送則耗條爲一千二百六十六石零前府使南宮玾在任時雖以來頭捧上時計減之意知委當捧民人等處而計減之前自當爲會簿外剩餘非元穀故果爲私分取耗留庫中一千四百石加分取耗者合折米二百三十八石零以愚昧所致果爲取用自陷重律萬死無惜云割犯元穀一款終不直陳曾經宣傳官勿爲請刑雖在法典而此等贜污之類不可以常例論請刑推得情敎曰萬包穀物只餘千數云者職由於該道無道伯而然此邑如此則他邑可知言念民食可謂寒心然而繡啓較囚供則繡啓非妄囚供非詐一言以蔽之曰虛實相混停減交錯而然南宮玾之發明猶屬可欺以方申載文之所爲不可以石數之多寡有所寬恕大體則俱有間於犯用正穀竝施徒配之典以懲他倅
정조 17년 · 강
命內閣刻御筆華城行宮扁額下送于水原府止
정조 17년 · 목
是歲正月十三日將詣顯隆園展謁前一日宿次水原府治陞府爲行宮置留守號曰華城二十一日書扁揭于壯南軒命閣臣及工曹參判曺允亨監刻以是日下送于水原府以是月二十九日揭板印本粧屛藏于園所齋殿行宮外帑庫內閣又粧一帖藏于宙合樓
정조 17년 · 강
召見承旨沈晉賢于重熙堂
정조 17년 · 강
命健元陵局內諸陵節享時造泡合造於一處進排於各陵忌辰祭則各於本陵典祀廳造用西道各陵亦依此擧行畿伯與地方官相議定式後狀聞
정조 17년 · 목
承旨沈晉賢啓言臣以健元陵獻官進詣陵所聞之則今番申飭之後九陵祭享造泡皆以佛巖寺僧擧行而各陵典祀廳各定二名以待故殘寺僧徒不無分排不得之慮云此後節享造泡則合造於一處進排於各陵忌辰祭享時則各於本陵典祀廳造用爲好至於西道各陵造泡亦當依此擧行竝令畿伯及地方官相議從便定式恐合事宜敢此仰達從之敎以定式後使之狀聞
정조 17년 · 강
配南宮玾于長淵申載文于江陵
정조 17년 · 목
禁府啓言時囚南宮玾申載文竝施島配之典事有命矣取考大典通編則徒流以下之罪喪前所犯喪後發覺者從勘斷時收贖功臣子與孫杖流以下許贖矣南宮玾係是喪前所犯申載文祖命相揚武原從功臣云揆以法典竝當收贖而如此不法之類不可以常例論南宮玾長淵府新行驛申載文江陵府臨溪驛徒三年定配以判付辭意具罪目依例押送于各其配所允之
정조 17년 · 강
命禁御兩營上番鄕軍差病者隨卽下送
정조 17년 · 목
禁衛營啓言本營上番鄕軍中病出城外者八十四名內已差者五十二名先爲下送未及向差者各別救療隨其差完鱗次下送敎以禁營軍兵係是闕內入直者隨卽下送俾勿滯留○御營廳啓言本營上番鄕軍中病出城外者八十三名內已差者六十二名先爲下送未及向差者各別救療隨其差可鱗次下送
정조 17년 · 강
湖南湖西兩道道臣以道內癘疫形止馳啓
정조 17년 · 목
全羅監司權▣狀啓以爲臣於巡路先經左峽則染痛者似感非感不似毒癘而飢寒之類雖有添疾死亡之患而無至大叚右沿則似有熾盛之勢每對守宰輒以別諭辭旨申申面及飢口之遘疾難動者窮民之病臥無助者給物救活事拔例勉飭此後形止隨其報來登聞計料道內方痛二千四百三十八名向差一千六百七名死亡四百六十六名○忠淸監司李亨元狀啓以爲連接列邑所報則癘氣與前無異終不寢息誠爲切悶當此田耕伊始春饑輔甚之時病臥廢農之戶救活助耕之道尤當十分惕念故連加嚴飭各邑就其中雖不入於賑救中若其切急之類詳探形勢損給升斗之米俾各殫誠救濟期有實放之地向後形止鱗次陳聞計料道內方痛二千八百二十名死亡七百六十一名
정조 17년 · 강
召見來待諸臣于春塘臺賜花餻觀射
정조 17년 · 목
是日天氣晴佳北苑花事方盛命內閣壯營內局諸臣來待日禺中御春塘臺命承旨洪義榮與一提學鄭民始原任直閣徐鼎修尹行任檢校直閣徐榮輔南公轍壯勇大將金持默入侍又命諸承旨及內局提調之能射者許令自願藥房副提調徐邁修左承旨沈晉賢右承旨李書九右副承旨金孝建注書李海淸皆自願射帿同副承旨李益運注書徐有聞假注書鄭文始皆願射柳葉箭皆命入侍藥房提調金文淳素知其善射命同入文淳曰都提調洪樂性方在藥院而見臣等之承命入來頗有艷羡之意矣予曰都提調艱於行步且聞有微感故未之召矣使義榮往傳筵敎如可强也乘擔方席至石渠門外少頃義榮以大臣已詣閤於石渠門回奏遂引見謂曰與卿耦射久矣每射意未嘗不在於卿而念卿筋力之難强未果引接樂性曰臣之仰覩御射已十餘年矣伏聞今日親臨於此處又有諸臣自願應射之命臣之獨未隨人不勝抑鬱卽承人侍之敎萬萬欣幸謹此入來矣予曰今日日氣甚好欲爲北苑春賞且觀諸臣射藝而予適臂力不調不欲射卿旣入來當爲卿一射卿老矣尙可挽弓否樂性曰臣雖衰朽何敢辭爲乃命諸臣分耦先射柳葉箭民始榮輔公轍文始居左文淳行任益運有聞居右射各三巡民始文淳各五矢行任十一矢榮輔三矢公轍益運有聞文始各一矢乃命立掌革親射一巡四矢七分又射棍一巡三矢三分樂性曰棍與掌革之小如臣老眼僅能依俙辨識而自上有發轍中臣粗解射藝而今日仰瞻御射且驚且喜不勢歡抃又設九帿予親射命樂性耦射予五矢皆中熊樂性亦五矢九分猿鴈雉虎熊在筵諸臣悉命射一巡民始四矢七分雉虎魚鹿文淳四矢九分魚虎熊態鼎修一矢二分鹿邁修四矢七分雉猿虎雉晉賢一矢二分鹿書九一矢一分鵰行任四矢五分猿鹿魚魚榮輔一矢二分雉義榮二矢四分熊鴈者建一矢二分雉益運一矢三分熊公轍三矢五分熊魚猿有聞四矢九分雉鹿鹿熊海淸一矢一分猿文始二矢二分猿魚持默二矢六分熊熊予曰都提調以七十六歲老人五矢俱中已是奇事而發矢之際臂力尙强無異少時此豈獨其家之慶在朝廷亦可謂希世之瑞左副承旨不可無識喜之擧也民始等齊奏曰八耋大臣脚力軟澁不能立定而操弓舍矢依舊强壯至於五中尤是聖世美事是日命廚人具花餻於尊德亭下溪邊花木深處將移筵使樂性先往留憩於傍近樹陰遂以步輿御尊德亭廚人進花餻珍饌先使義榮將數器往宣於都提調所憩處仍爲賜醞宣饌於諸臣又命諸臣隨意觀苑中諸勝又以餻饌分饋壯營將官別軍職內閣壯營吏屬將還內復召諸臣謂曰今日事甚樂樽中尙有餘酒諸臣之初人此亭者更爲隨量盡飮也邁修晉賢孝建益運有聞海淸文始各飮一盃書九亦飮一杯予曰書九新陞資且似有酒戶更飮一盃又謂諸臣曰今年是癸丑北苑有流觴曲水暮春者欲倣晉人蘭亭故事擬與卿等一作眞率之會今日在筵諸臣其時毋論職名有無必須趁期來參也
정조 17년 · 강
遞副校理高宅謙修撰尹光普以崔獻重李肇源代之幷前望也
정조 17년 · 목
玉堂番次苟簡而宅謙光普皆在外也
정조 17년 · 목
禮曹啓言大報壇祭享每年三月上旬內擇日擧行矣令日官推擇則來三月初八日爲吉云以此日定行而初雖以親祭磨鍊亦多有攝行之例今番何以爲之敎以攝儀
정조 17년 · 강
分揀兵曹正郞嚴耆
정조 17년 · 목
因監軍單子敎以軍色之任不可數遞汰去分揀
정조 17년 · 강
命處尙監司鄭大容春等蔘不善監封之罪待畢賑更稟差員勿論審藥科罪
정조 17년 · 목
內醫院啓言處尙道春等封進人蔘元數二斤內退却爲一斤十一兩矣封進之時不善察飭退却之數若是夥然不可置而不論請慶尙監司鄭大容罷職當該差員令該府拿問處之該道審藥令攸司從重科罪允之敎以道伯則畢賑後更稟差員勿論
정조 17년 · 강
命南漢餉米八百石依畿伯狀請特許移劃俾爲沿江各邑繼巡接濟之資
정조 17년 · 목
備局啓言京畿監司徐鼎修狀啓以爲楊州果川等沿江各邑穀簿零星而見今春窮轉甚口食種糧繼給無路南漢餉穀留庫中米八百石特爲移劃繼巡接濟待秋還納本所事請令廟堂稟旨分付矣城餉體重且自戶曹請得七千五百石已爲移來今又除出此數則本城留庫將不成樣請置之敎以餉穀雖重民食宜念問于守禦使更爲論列草記又啓言問于守禦使李文源則以爲挽近以來穀簿大縮言念城餉誠爲寒心而當此歉歲民無口食其在仰體之道何敢膠守餉穀之體重云聖念旣軫於艱食守使又不欲膠守則雖不可準數許放略勺移劃亦足爲數邑排巡之資南漢餉米中特許移劃敎以依狀請許施嚴飭該道使之待秋輸納以便公私事卽爲行會
정조 17년 · 강
飭平山文化等邑失火民家別加顧恤
정조 17년 · 목
黃海監司金方行以平山民家十戶文化民家十二戶失火筵燒馳啓敎以別加顧恤斯速奠接後形止報營事申飭
정조 17년 · 강
命時囚洪彥喆付過放送
정조 17년 · 목
先是彥喆與洪秀輔等諸人呈告於節享當前之時有禁集之命彥喆下鄕至是待命該府以囚單啓有日疋命
정조 17년 · 강
召見黃海監司金方行于誠正閣
정조 17년 · 목
辭陞也○予謂金方行曰日前批答略有示意者蓋可取者有之加勉處存焉海西土俗獷悍不可純用儒道做去須勉剛克之方毋負委寄之意方行曰臣受國厚恩絲毫莫報又叨藩臬重任聖恩愈往愈摯敢不糜粉殫竭以效一半分報效之忱而顧臣才器百不猶人畢竟僨誤自知甚明感祝之中惶恐不知所達矣仍命承旨宣諭退出
정조 17년 · 강
召見諸承旨于誠正閣
정조 17년 · 목
平安監司李秉模去秋冬等守令殿最郭山郡守李益賢才或不逮心則有餘順川郡守李煥志則願治戒哉嗜斷陽德縣監吳泰賢謗知過實志存矯瘼孟山縣監徐潤璞姑略浮謗爲有小惠泰川縣監鄭最成勉在束薪治固務實以上幷中寧遠郡守白泓鎭木謗奚至牛稅亦濫下兵使柳孝源去秋冬等邊將殿最慈母山城別將金樂瑞山堞雖完松政何弛金城別將李熙修姑恕前過益宜小心壬海別將金宗明奉職雖謹取侮宜警牛峴僉使李壽鳳心勞可尙其奈踵謬仇寧萬戶白東信誠勤足尙襲謬宜警水口萬戶金賢大才施杖警姑寬峻評幕嶺萬戶金鼎瑞縱無顯疵宜飭察奸大坡兒權管金允成垈稅縱濫捧糴頗精楸仇非權管金德信漏報可駭所貴勤幹雲頭里權管金躍西謗豈無由爲慮數遞乾川權管李泰聖姑眎警勵且觀來效以上竝中龍淵別將尹興權事輒遂非何太無嚴上土僉使劉致豪不惟違式奈多昏憒淸城僉使洪宅疇弄糴斂怨難恤迎送以上竝下
정조 17년 · 강
命吏曹參判丁範祖參議尹行任許遞
정조 17년 · 목
行任違召政院捧入罷職傳旨又以判書鄭昌順方在服制中範祖在外開政命下不得擧行啓敎以在外及違牌銓官許遞前望單子入之待下批牌招開政
정조 17년 · 강
命嶺南老人已受資者更待年滿依定式抄啓
정조 17년 · 목
吏曹啓言頃因慶尙監司鄭大容老人狀啓混同錄啓査問該道矣卽接該監司移文則本道抄啓之規毋論已受資未受資竝爲擧論云此浚則一依法典所載朝官之年滿八十士庶之年滿九十已受資者更待滿九十及百歲依定式更爲抄啓事知委於該道臣後勿如前混錄之意請分付允之
정조 17년 · 강
命金吾時囚李仁行以公罪勘放
정조 17년 · 목
該府啓言觀此李仁行所供則柳井祚逃入城內之際雖無干涉之事跟尋井祚之時同聲禁斷之說旣發於京乖之招則其扶護鄕交沮遏官差之罪在所難免請以此照律敎以雖與疏語逕庭亦不可謂麥浪以公罪勘放又啓言取考律文則大明律拒敺追攝人條有曰凡官差句攝公事而抗拒者杖八十矣請李仁行杖八十以公罪收贖放送允之敎以如有功議各減一等
정조 17년 · 강
命勿推守令邊將薦單書塡日字興道名循襲謬例者仍飭後勿如是錯書人名誤署職銜及堂上官侍從臣混錄於薦中者推考竝使之改修正以入疊呈薦單人兵曹參知成鼎鎭遞差護軍李寬徵重推
정조 17년 · 목
承旨李書九啓言卽伏見平安監司李秉模忠淸監司李亨元慶尙監司鄭大容江華留守鄭好仁慶尙左兵使許侙右兵使李健秀忠淸兵使李光燮統制使李潤慶義州府尹趙鎭宅慶州府尹姜彝正淸州牧使李樂培晉州牧使朴宗厚尙州牧使李趾采星州牧使李命杰洪州牧使鄭東愈忠州牧使鄭東閔坡州牧使具埉順興府使許晪巨濟府使柳弘源安東府使金履翼東萊府使尹弼秉金海府使李文喆仁同府使尹衝東三和府使李運昌龍川府使柳光國龜城府使李身敬長湍府使李泰永密陽府使李最源漆谷府使柳鎭赫淸風府使徐簡修昌原府使李汝節靑松府使韓光近蔚山府使李敏亨河東府使李謙會善山府使朴綏源宣川府使鄭學耕寧海府使尹得孚豐德府使康命吉永宗僉使李邦城安興僉使申德就寧城僉使朴守寬龜山僉使黃致郁加德僉使洪愼權南村別將姜碩㒞禿用別將崔彭齡等守令邊將薦擧單子則或於年月下書塡日子湖西則邑鎭短銜上添書道名俱違格例請竝推考敎以似是謬例使然在所釐正勿推勿施使之改修正上送後勿如是之意嚴飭又啓言全羅監司權▣守令薦擧單子年月下只書十字又空一字日子書塡已違格例空宇不塡事欠誠實且不踏印請從重推考原單使之改修正上送從之○承旨金孝建啓言司直洪檍金頤柱金尙集金持默右參贊李坤知事徐恭修漢城右尹姜游工曹參判曺允亨副司直徐有大行訓鍊院都正趙心泰護軍趙圭鎭申大顯姜五成李廷老申㬚吳載熙徐有和同知李仁康尹行貞禮曹參議李冕膺掌樂正申光河咸鏡監司金憙開城留守李家煥平安兵使柳孝源南兵使許任北兵使崔景岳全羅兵使李壽鵬京畿水使許▣全羅右水使金思穆會寧府使趙㠎光州牧使李鼎運吉州牧使金魯直坡州牧使具埉綾州牧使尹耆東洪州牧使鄭東愈羅州牧使李寅燮安邊府使金勉柱長湍府使李泰永甲山府使李儒慶慶源府使朴宗來三水府使李魯述靑松府使韓光近富寧府使徐配修宣川府使鄭學耕豐德府使康命吉三和府使李運昌平山府使李鉉重礪山府使金命恭長興府使元永冑漆谷府使柳鎭赫昌原府使李汝節河東府使使李謙會長津府使李得駿永興府使朴基豐茂山府使李元植明川府使林懋遠竹山府使趙文彥慶興府使李漢棟仁川府使閔百準德源府使李雲祐蔚山府使李敏亨密陽府使李最源寧海府使尹得孚善山府使朴綏源淸風府使徐簡修端川府使成鎭殷延安府使兪漢敦襄陽府使金孝眞南原府使徐琢修順天府使洪述祖潭陽府使李惟稱茂朱府使趙時淳北靑府使申光祜定平府使韓師貞長城府使朴左源高嶺僉使尹守範安興僉使申德就臨淄僉使崔誠道古群山僉使徐命漸魚游澗僉使朴師曄上土僉使劉致豪彌助項僉使池得球等守令邊將薦擧單子或錯書人名或誤署職銜或不踏印信或以日子塡書或尊敬處書以平行或以堂上官及侍從臣混入於守令薦俱違格例請竝推考原單使之改修正以入從之○承旨徐有秉啓言昌城府使具明遠守令薦擧單子人名職銜俱爲誤書請推考原單勿施使之改修正上送從之又啓言司直崔日敏守令薦擧單子軍器寺判官書以軍器判官請推考從之○承旨徐榮輔啓言兵曹參知成鼎鎭移職之後疊呈薦單護軍李寬徵旣以軍銜修單又以樞銜更呈薦單之疊呈已極未安而又況非見任而冒書樞銜尤極駭然請竝從重推考原單使之更爲修正以入敎以一名兩呈之違例成鼎鎭之在政曺者猶且昧例毋論樞銜軍職如李寬徵者何足責成鼎鎭遞差寬徵推考又啓言古今島僉使張光郁守令邊將薦擧單子前郡守李完基前僉正李海容俱是陞資人而混入於守令薦前五衛將趙崈之名字誤書以崇字極爲駭然請推考從之
정조 17년 · 강
命抄啓文臣丁若鏞尹寅基沈象奎金羲淳金履喬安廷善竝除講兪漢㝢三經使之突誦各一經畢誦後微稟
정조 17년 · 목
敎曰己酉選文臣中丁若鏞尹寅基沈象奎金羲淳金履喬安廷善經史皆應講雖有未及爲之者幾皆成功講則幷減下兪漢㝢尙多未爲亦不可獨留三經使之突誦各一經畢誦後微稟以爲捧講之地
정조 17년 · 강
遣承旨馳詣宗廟景慕宮奉審摘奸
정조 17년 · 강
召見大臣備堂于誠正閣
정조 17년 · 목
右議政金履素曰日前先來狀啓唐錢一事非但見阻事甚無色當初呈文之時若先探彼中事情知其無慮然後呈之則豈有是乎此莫非譯舌輩不能周旋之政矣予曰伊時出於爲譯輩救弊之計而予亦已料其見格矣大扺恩數自恩數紀綱自纪綱一邊施恩於賜酒之際一邊防塞於請錢之咨以此觀之豈易言乎哉咨文中云云旣是禮部自下回咨則在我國別無更言之端回咨使之善構以送可也至於譯輩何足責也履素曰不善周旋之罪烏得免乎行副司直李秉鼎曰臣每欲一陳而未果矣俄者臺臣之不參賓對致勤飭敎而臣愚死罪我殿下有以致之也國之所以爲國義理而已民憂多端賑政方張非不緊重而猶屬第二件事目今天討稽遲人心玩揭至若星漢何等劇賊今忽任置度外毛髮不損刑政尤乖近聞居在抱川地敢稱官銜橫行無憚而爲守令者初不禁止臺閣之地故紙亦稀臣竊痛之此時雖難用刑而星賊先宜嚴加拘囚抱川該倅亦不可置而不論矣臣前已疏籲歲色已改此月又晦臣不勝痛惋之忱
정조 17년 · 강
重推成鏡監司金憙仍飭或與定平被災民人麥前救急永興山四社逋戶另加招集又命兩邑民人營納防布三手炭草等身役錢量宜蠲減
정조 17년 · 목
右議政金履素啓言頃因筵敎或與定平被災社歲前救急與否永興山四社流民還集形止不卽登聞委折關問該道矣卽見咸鏡監司金憙所報則以爲定平府內等五社咸興宣德一社合六社歲前二巡歲後一巡咸興達浦等四社歲前一巡竝以營邑自備穀救急合分給爲九百二十五石來頭春晷漸長農務方殷之時又爲一巡救焉計料各樣身布及雜役所納錢五百三十一兩零竝爲蕩減永興山四社流民還集合爲三百二十五戶續續登聞有所不敢未及馳啓而咸興定平雹災民人本營納防布三手炭草等軍身役錢四百八十八兩零亦宜蠲減而本營不得擅便爲辭矣定平咸興六社之歲前二巡歲後一巡咸興四社之歲前一巡不煩公穀自備救急而至曰春晷漸長農務方殷之時又爲一巡救焉云被災深淺民勢緩急營邑雖有料量歲前後之二巡一巡果能無慮於食麥之前不飢於服田之時乎更加各別申飭毋使災民有阻飢之患爲宜永興山四社逋戶還集德意所及佇見襁負陸續而至另加招集期於依舊安堵之地而至於防布三手炭草等軍三名邑雖云本司所管係是該營所納量其民勢從願蠲減之意亦爲分付而災社救焉流民還集兩件事俱是聖慮之宵旰憧憧者而歲之前後一不登聞其在仰體之道未免疏忽請該道臣從重推考從之
정조 17년 · 강
命兵曹判書趙宗鉉禮曹判書閔鍾顯宣惠堂上金尙集刑曹判書李敬懋開城留守金魯水竝越俸一等備局堂上李▣洪秀輔李秉鼎尹行任竝推考
정조 17년 · 목
右議政金履素啓言備堂之各陳民事向筵飭敎何等勤懇而今曰賓筵若而人外雖見帶實職者亦無一言陳達揆以道理誠極未安今日不言備堂請推考允之敎以有實職人一竝越俸一等
정조 17년 · 강
命登科前年五十人李明孚尹德雨柳星鎭尹愭李廷顯蔡弘直等依法典陞六
정조 17년 · 목
右議政金履素啓言槐院揀擇纔已擧行而其中登科前年五十者多有之此則請竝依法典陞六從之
정조 17년 · 강
命北漢城堞修築時董役則總廳主之物力則訓禁御三營分境界助之量其事力定其年限每年所築步數枚報備局仍飭城䬲捧留與代錢除非萬不擭已之時毋得陳請
정조 17년 · 목
右議政金履素啓言頃因總戎使李邦一所啓北漢城堞頹圮處當築步數容人物力詳細報來後更爲稟處之意覆奏分付矣卽見其所報則改築及修補處容人假令爲一萬七千餘兩云北城乃是保障重地不可不趁卽修築而該廳近益淍殘亦無從他區劃之方則其勢不得終歸於訓禁御三局而三局倉庫之在於城中者今已專屬總廳雖不可更議分屬此等大役固當分力相助依總使所奏使三營分其境界助力修築而許多役處有難一時竝擧量其事力定其年限董役則總廳主之物力則三營助之期於完築每年所築之步數枚報本司似合宜且本城居民之生涯專賴於城餉糶糴而近年以來捧留本邑或以錢代捧殆無虛歲城內居民無沾漑之路有渙散之慮餉穀本自體重民勢又復如此請此後除非萬不獲已之時則捧留與代錢無得容易陳請之意嚴飭該道臣從之
정조 17년 · 강
重推大司憲曺允大掌令洪克浩旋命許遞
정조 17년 · 목
右議政金履素啓言近來賓筵絕無臺臣入參之事三司合辭因此而亦致闕啓此已萬萬未安而今日飭敎之下無一膺命雖未知事故之何如而分義道理豈敢如是乎請違牌兩司竝姑先從重推考從之○修撰李遇濟啓言卽伏聞重臣所奏星賊敢稱官銜恣行鄕里云益不覺骨騖而膽掉噫如星賊萬古所無之遽逆覆載之間尙今貸頭已是王章之大兵而況其敢稱官銜恣行鄕里之事古今天下寧有如許變怪乎此莫非天討不行之致慛望亟降處分而雖以近日臺閣言之時或詣臺不過循例傳啓若値賓對則輒事規避竝與例啓而不爲之今者飭敎屢下而牌去來尙無消息事之駭然莫此爲甚請除在外兩司諸臺一竝罷職敎曰姑未知去來推考○因監察茶時啓敎以有實故人許遞
정조 17년 · 강
命南漢守堞軍官今春都試待秋合設
정조 17년 · 목
守禦使李文源啓言南漢守堞軍官都試例於春秋設行而或値歉歲則待秋合設多有已例今當春窮許多武士之裹糧赴試不可不念今春都試待秋合設恐合事宜而科試體重敢此仰達敎曰合設
정조 17년 · 강
命濟州貢馬上來時沿路侵擾之弊令該道臣與該牧從長釐革定式後狀聞
정조 17년 · 목
右參贊李▣啓言濟州貢馬上來時元無牽軍定送之例只使監色領來而越海以後則左右道各其邑定給牽夫陸民不閑於馴御生馬每致中路橫逸或走踏禾穀或躍登山脊無以制之該邑將至生梗故不得不斂錢民間給稅於濟州驅馬來者以爲牽送境內之地蓋所謂驅馬來者旣非該牧定送之人領馬監色私自幕民與之分利者也每年進貢爲三百疋大次則間一年爲五百疋馬疋旣多故斂錢之數大邑或爲百餘金小邑不下五六十兩其爲弊端不可勝言自今爲始馬幾疋牽軍幾名令該牧量宜定送而本島素有六苦役之名此則勿論其外營本官及兩邑習馬軍中輪回定送似好詢于大臣右議政金履素曰貢馬驅人之弊誠爲沿路痼瘼或收斂民間或自官辦備以給耽羅監色使之上納已成規例若自本牧定牽夫直爲上納不爲侵擾於兩湖則其爲除弊誠不少矣敎曰令該道臣與該牧相議從長釐弊定式後狀聞自今年依此施行
정조 17년 · 강
命糧餉廳屯土災頉處分付該道査櫛還實壬子稅穀及各年未收限內不納者該守令論勘
정조 17년 · 목
戶曹判書沈頤之啓言糧餉屯稅以中年定總者出於不計豐凶無少贏縮之意而列邑不知經費之重認以私用之物減總停稅惟意爲之者固已駭然且上納之期量其道里之遠近各有定限而近來則無一趁期上納以致軍需難繼支放屢闕雖以結數言之元總爲七千餘結而一經災頉仍作永棄一年二年漸至減縮時起不滿三千結而薄稅輕斂亦皆圖免本廳屯土終歸於無稅而後已陳廢者還起浦落處泥生自是應有之事而該邑無摘奸査括之擧故災頉之數將無還實之日揆以國綱寧有是哉分付該道嚴飭各邑還起與泥生一一査櫛幷皆還實後使之狀聞壬子條稅納竝與各年未收而若於限內不得準納則該守令各別論勘之意請竝申飭從之
정조 17년 · 강
命陵園墓祭享時造泡自該曹往復道臣從便釐正後草記
정조 17년 · 목
禮曹判書閔鍾顯啓言各陵祭享時造泡東陵則使佛巖寺擧行而其外陵園墓或元無造泡寺或有之而寺殘僧少無以供役合有從便釐正之道請自臣曹往後道臣趁今變通敎以斯速釐正後草記
정조 17년 · 강
命壯勇外營校卒等抄上本營學習技藝待鍊熟下送以爲各哨敎師
정조 17년 · 목
壯勇營大將金持默啓言伏見外營移文則本府所在本營鄕軍月課私習時技藝之失勢與否無以卞別蓋由於本府將校全昧技藝敎習無路云而若使渠輩輪回上來肄習則亦有弊端臣意則京營校卒中以鍊習者一人別定敎官下送本府量給料資以爲敎成則似有實校故敢達矣敎以曾經水原府使亦陳所見刑曹判書李敬懋曰壯勇大將所奏儘合事宜臣亦別無他見矣行副司直趙心泰曰定送京校使之敎成者匪不好矣但鄕軍之月課試藝不過每月一次則京校雖下去外村軍兵聚會邑底之前難以敎習成就此甚爲弊殊涉難便臣意則外營將校中若爾人各哨軍兵中一二名抄出上送自京學習以爲下去後敎成他軍之說似好矣持默曰方當農時以散在之軍兵聚會鍊習實爲民弊之一端臣意則本府將校及長待卒隸之中抄出鍊習待其慣熟定爲各哨敎師則此所謂一人學習敎成十人之法依此擧行恐合便宜而其中技藝之最閑熟者請拔例陞差以爲激勸之道從之
정조 17년 · 강
罷忠淸監司李亨元職拿靑陽縣監宋載緯保寧縣監吳正根幷待畢賑捧傳旨仍飭各邑稅船一遵舟橋帖文
정조 17년 · 목
舟橋堂上金文淳啓言本司船隻分等抽籖兩湖稅穀使之載運而稅邑之不遵本司帖文任載他船者間多有之故昨冬以若不一從本司抽籖裝送則該邑守令斷當草記重勘之意筵稟出擧條申飭兩湖而湖南上下游一倂初運湖西屬之再運事新有定式自戶曹成節目行會兩湖本司亦以此意關飭兩道而船隻依此抽籖下送矣今者保寧靑陽兩邑不遵朝令保寧則不有帖文勒執湖南初運船靑陽則退斥帖文欲爲移載他船致有此紛紜之弊故一依本司抽籖擧行之意更爲關飭於該道而此而置之無別般申飭則邑邑如此其弊難言抽籖定式之不得遵行猶屬餘事外邑之違越朝令若是無難者大關法綱萬萬駭然不飭之道臣從重推考兩邑守令令該府拿問處之外此各邑復有此等之弊則隨現論罪之意請分付道臣詢于大臣右議政金履素曰該道再運之擧若有爲弊之端則道臣固當上聞朝廷以請處分而今於定制頒行之後初無一言登聞任他邑倅之違越朝令者揆以紀綱誠極寒心該倅則舟橋堂上旣請拿問不必更論而道臣不可推考而止請忠淸監司李亨元罷職從之敎以待畢賑捧傳旨
정조 17년 · 강
大司諫金履成正言朴命燮引避賜批許遞
정조 17년 · 목
履成避嫌略曰臣本不合於淸朝耳目之任而前後恩造天高地厚惟有有除輒膺以不負包荒之聖意而曾於言司旣被改正則臺端一步便是鐵限以臣情勢萬無一刻仍冒之理請命遞斥批以依啓○命燮避嫌略曰臣目下情踪決難蹲冒於見職今値賓對承膺無路隨牌闕下恭俟嚴勘極知坐速逋慢罪不容誅而旣有大臣請推之擧又被玉署請罷之論豈可一刻仍冒於臺次乎請命遞斥批以依啓
정조 17년 · 강
江原監司申耆疏請往省先壠賜批許之
정조 17년 · 강
命別遣將臣中熟諳漢南事情之人看審南陽防營移設便否
정조 17년 · 목
備邊司啓言水原防營移設於南陽事頃已草記蒙允而形便旣難遙度諸議亦未歸一在前關防設施之時有別遣將臣看審之例矣今番亦以將臣中熟諳漢南事情之人委送該邑使之詳察便否以來後指一決處允之
정조 17년 · 강
差李鴻運爲舟橋司都廳
정조 17년 · 목
舟橋司啓言本司都廳柳文植遷轉代以御營別將李鴻運差下請使之察任允之
정조 17년 · 강
遣承旨詣文廟奉審摘奸
정조 17년 · 강
遺吏郞摘奸諸執事淸齋
정조 17년 · 강
以吳鼎源爲直講尹悌東爲典籍口也傅
정조 17년 · 목
敎曰成均館久任郞廳未差之代令該曹口傳差出先參班後謝恩
정조 17년 · 강
以沈豊之爲判尹沈煥之爲吏曹參判李冕膺爲參議幷前望也仍命煥之兼帶泮任許遞
정조 17년 · 목
敎曰亞尹中年老人許遞今日政差出與判尹牌招察任○敎曰政命已至經宿新除授吏曹堂上牌招兩職竝兼殊非近日定式之意參判兼帶泮任許遞
정조 17년 · 목
以兪漢謨爲大司諫申馥爲執義李周顯爲司諫洪克浩閔彝顯爲掌令李尙寯柳憲周爲持平徐有沂爲獻納朴命燮李明淵爲正言徐邁修爲右尹尹行元爲禮曹參議閔鍾顯爲知春秋牟達謙爲肇慶廟令朴宗柱爲寧遠郡守
정조 17년 · 강
命寧遠郡守朴宗柱朔寧郡守金思義相換
정조 17년 · 목
敎曰爲其官享雖有差送守令之命而難治之弊邑不可不爲官擇人畿內閑僻蔭郡守中相換
정조 17년 · 강
遣承旨詣杜稷奉審摘奸
정조 17년 · 강
以徐邁修爲承旨遞徐有秉以沈晉賢代之竝前望也
정조 17년 · 목
敎曰同副承旨許遞前望單子入之興都承旨牌招察任○承旨李書九啓言新除承旨沈晉賢方在罷散中何以爲之敎以敍用
정조 17년 · 강
命廟堂設賑諸道暗行御史抄啓
정조 17년 · 목
敎曰近因次對久曠賓廳長銷當此營賑方張之時籌謨之地未聞民憂之建白殊用紆菀銀臺六房非不知公事少而名之曰持公事入侍日接諸承宣者欲示自强之意此意令廟堂知悉賑事勤慢還民物情差遺繡衣抽栍考察使道伯邑宰知所警念俾有如始之效卽亦目下先務設賑諸道暗行御使亦令今日內抄啓
정조 17년 · 목
抄啓文臣親試在近也
정조 17년 · 강
以張集紹爲橫城縣監口也傳
정조 17년 · 목
江原監司尹師國以橫城縣監柳光璧身故馳啓敎以令該曹口傅擇差待下批給馬下送
정조 17년 · 강
遞兵曹參判金翊休以沈晉賢代之前望也
정조 17년 · 목
敎曰兵曹堂上中年老人許遞前望單子入之待下批牌招察任
정조 17년 · 강
備邊司抄啓繡衣可合人
정조 17년 · 목
以李肇源鄭東榦李相璜兪漢㝢李明淵李錫夏尹魯東七人啓
정조 17년 · 강
命前郡守鄭東幹李肇源副校理李相璜兵曹佐郞尹魯東御史治裝
정조 17년 · 강
命江華府杜稷神室摩尼嶽主櫝交椅卽爲改造祭器祭閣亦皆繕葺形止狀聞後下送奉審之行
정조 17년 · 목
該留守鄭好仁狀啓以爲臣謹詣本府杜稷神位奉安之室奉審則神室不過小一間而雖無目前傾側之患非但所建制樣極爲淺陋府杜府稷兩神位主壁奉安而城隍及厲祭無祀鬼十五位版羅列於左右而廳內狹窄奉安座次幾乎相接杜稷神位興無祀鬼位版同奉於一室之內其在事面極爲未安取考江都誌則有曰杜稷祠在北門內爲緩急奉國杜之所又考謄錄則先朝壬戌因傳敎建置府社府稷神位當初奉安於社稷祠甲辰年間棟字傾側將有頹壓之慮府社府稷神位移奉於卽今所奉之室社稷祠竟至於頹圮而基址則尙存旣是因傳敎所建之祠不可以已頹仍爲棄置今方鳩材斲石依前改建而改建之後則府社府稷兩神位如前移安城隍厲祭位版仍奮奉安計料而社壇雖無頹毀之事初以雜石築成高不過一尺而四面亦不得方正壇上壇下皆被莎草而荒蕪太惎紅箭門盡已腐傷墻垣僅存形體故社壇則將以熟石致精改築墻垣及紅箭門亦皆改建計料而摩尼嶽在於府治四十里之外故使本府經歷洪允喆奉審則神位主櫝櫝板膠付片片各散而交椅前足腐傷無以安排故倚之於後壁而各散之櫝板則上覆下鋪左右撑支而至於祭床四足皆傷以他木添補神室則當初所建薄陋太甚而春秋節享行祀於室內而高不滿一丈祭官出入每多妨礙之患今則棟樑腐傷屋瓦脫落四壁及板門無不有頉實有頹壓之慮今方一體鳩材將爲改建交椅祭床亦爲改造計料而至於主櫝改造事係重大臣不敢擅便令該曹稟處城隍厲祭之壇俱無屋宇只是祭壇而已而亦皆頹圮故次第改築計料而社壇摩屋嶽城隍厲祭等祭品自有流來之式例一如奉常寺外山川享祀之例矣至於祭器社稷則自簠簋至於爈盒無一見存每當節享借用於忠烈祠尤極駭然摩尼嶽則爵一箇雖無頉燭臺邊豆爈盒之屬亦皆破傷沙器簠簋亦多虧缺若値節享備用於鄕校城隍祭祭器亦無之厲祭祭器鍮盒十五坐亦皆破傷一竝新造計料而社稷神室改建及社壇改築吉日以二月十九日推擇摩尼嶽神室改建吉日以二月十七日推擇告由香祝請令該曹考例稟旨前期下送敎曰觀此狀辭萬萬不成說前此守臣之不能致察任其如許者極爲駭然卿則旣覺知有此狀聞依狀請卽爲修改而摩尼祭義事體何等至重則祭器之傷污姑無論板櫝膠付之片散云者尤豈成說近年祭官之知而不言亦甚無狀事當一一査勘而謬例必年久循襲而然今姑參酌何待回下卽爲改造祭器祭閣亦爲繕葺竝與社壇修補形心待訖役狀聞則當下送奉審之行以此知悉事回諭
정조 17년 · 목
右議政金履素曰家煥之疏敢以潛之凶言或謂之灑血剖心或謂之以身殉志誠千萬古所未有之大變怪也臣於他事豈敢以大官自處而至於此等義理有不容泯默者向來再度陳箚實出於斷斷赤心而未承一字之批區區下情誠不勝抑鬱矣潛疏出於辛壬以前故雖未伏法而其侄孟休登第後亦不敢爲訟冤之計今家煥爲渠從祖多少凶言無所不至隄防之解弛推此可知雖以先朝下敎中防微社漸四字觀之聖意所存亦可仰揣家煥之疏令若置而不問則凶醜餘孼將接跡而起豈不大可懼哉臣之前疏非爲用拾而發也伏願亟加處分焉予曰向者史官之口傳下敎也不以文字而以口傳者予意有在若以文字說出則恐爲世道無窮之憂卿旣登筵當言其大體矣辛壬以後忠逆旣分予之所以闡其義理嚴其隄防者卽一段苦心則豈有不及於今日諸臣之理乎聖人有觀志觀行之訓而朱子以當遵守處遵守當變改處變改爲註丙申嗣服之初追奪先朝已復之宮爵者非不知異於遵守而急於闡明義理不得不如此予之本心於此可見苟有關於大義理者予豈愛一家煥而然哉壬戌李孟休之登科也特命初除漢城主簿試之風化之責卽吏議尹汲之政也其時聖敎中若曰潛雖逆予欲蕩滌而用之況非逆乎大臣金在魯引沈守慶事而言其滌瑕之意則又有貞雖逆也而潛則異於貞之下敎此外縷縷聖敎有不敢盡言者矣癸亥間孟休之移除禮郞也正言洪益三只請銓官推考而止及當乙亥闡義昭鑑之撰定也領府事金在魯欲以南柳兩相及溥潛爲推本溯源之論聖敎切嚴三日却膳之事宮中至今傳說又於其時出御宣仁門瞻望懿陵至有口奏將欲大處分則半朝遑遑罔知所措故相李天輔委曲陳達遂有故判書申思喆一邊作頭之疏而以不敢復言之意丁寧爲說其後景廟忌辰德游堂齋宿時又以文字諭於予者至爲嚴重便一丹書鐵券其時宮官金鍾正寔知其事予旣承受則豈敢不遵奉乎以先朝出天之孝固心之友在甲戌則屬於聖母在辛巳則關於皇兄無論南柳與溥潛前後聖敎之必嚴於此等處者誠以語涉於甲戌辛巳故也到今廷臣豈敢更以此事容喙乎李家煥亦非無端拖及前事者沈煥之之疏直言潛事故有以致家煥之對章孟休則以一主簿而尙且訟冤於筵席李家煥之以留守欲爲一疏者亦或無怪矣然而予於此事徵寓袞銊名以隄防故煥之之疏雖違令而頒之不欲賜答故家煥之疏以例批而略之予之闡明之意亦可見也此後如有襲家煥而爲說者則其所以處分者當倍重於潛予豈忽於義理也哉大抵辛壬義理非不嚴也而若及辛壬以前事則有不敢議到者爲今日諸臣者不可不知此意也履素曰自有家煥之疏臣之私心不勝臆塞今承闡明之聖敎還以爲幸矣第臣於此事不但公憤亦有私情之隱痛者己巳壬寅之禍臣家皆不免焉今於將近百年之後凶言又出臣豈忍晏然若無故者哉予曰卿心予非不知之而至以此爲處義則誠過矣
정조 17년 · 강
飭設賑諸邑以實心做去無得炊飯設肉以爲沽譽還民所受穀品亦勿麤劣使還賑兩民均蒙實惠
정조 17년 · 목
右議政金履素啓言三路穡事失稔凡係賙捄之方蠲恤之敎列邑對揚之責固當靡不用極而近來設賑之邑爲守宰者畏於抵罪急於干譽飢民設粥之規從古行之者蓋欲其受穀往來之際不至空乏而今也輒皆炊飯而饋之不特炊飯而已又從而多設肉饌以爲沽譽之資此其心旣出於沽譽則其實政實效無以遍及於民惟彼至愚而神者雖有一時飽飫之樂而夷考其實旣無至誠惻怛之見孚則亦豈有久遠蒙利之可言哉臣謂今年設賑邑惟當以實心做去使濱死之民無一仳離無一捐療殫誠救活以體宵旰之憂而至於此等靡文一切掃去以爲務實之政有不可已也且伏念設賑之歲穀物之稍精者率皆入於賑濟之資而還民所受不過麤劣之品還民之有土者實是務本力農之輩嗣歲豐歉亦由於此而今以尃力賑民之故還民偏受其害付還之民或多咨嗟愁怨反有羡於賑民之白給者今年則請另飭道臣守宰必使還賑兩民均蒙實惠從之
정조 17년 · 목
右議政金履素啓言再昨年歲末以經行薦進事特敎勤勢孰不欽仰而成命已過周歲尙無薦進之事蓋此薦擧之規異於經筵官則雖一藝一能之士旣無過情之恥赴擧從宦皆不拘礙則又無非其招之嫌矣今世人才雖曰渺然求之德行言語政事豈無膺是之選者乎惟在群下誠心咨訪極意對揚之如何請申飭諸臣使之卽爲薦進從之
정조 17년 · 강
命慶尙監司鄭大容統制使李潤慶右兵使李健秀限畢賑仍任
정조 17년 · 목
右議政金履素啓言嶺南賑事方張毋論營閫此時遞易可悶道臣則爪期隔月統制使及右兵使爪限已屆請竝姑仍任從之敎以待畢賑差代
정조 17년 · 강
飭諸道修築浦落田疏鑿堤堰
정조 17년 · 목
右議政金履素啓言昨年諸路浦落成川無邑不然若過今年而未能完築則將使良田美土終歸陳荒見今東作在卽另飭諸道使各其守令遍加摘奸或助給役糧或躬往勸課至於軍丁雖有禁令而事係爲民亦不當一向防塞此亦付之道臣量宜闊狹方便顧助未爲不可至若堤堰另加申飭務盡疏鑿之方從之
정조 17년 · 강
命訓戎僉使另擇差遣考其聲績直擬防禦使該鎭諸弊使營閫相議矯捄
정조 17년 · 목
右議政金履素啓言因兵曹判書李文源所啓訓戎鎭自今新除者必擇其人限二十朔考績居最者施以防禦使履歷爲辭而批旨有令廟堂稟處之命矣訓戎地居僻遠鎭樣疲殘人皆厭避前後差遣多不得其人此所以久爲弊鎭前道臣目見實狀有此筵達防禦使設施旣不可處議則擇人差遣考其實績用以防禦使履歷似有其效此非官制變通惟在銓曹得人必以有地處有踐歷之人差送而曾經正副正內外將然後始許備擬限以瓜熟毋得遷移待其聲績茂著直擬防禦使之任事另飭銓曹其鎭弊蘇革之方監兵營相議捄助期有實效之意請嚴飭於道師臣從之
정조 17년 · 강
命關西巡操待秋擧行
정조 17년 · 목
右議政金履素啓言平安兵使柳孝源狀啓以爲今春淸南巡操依例擧行事請令廟堂稟旨分付矣詰戎之政一向停廢誠可悶而西北纔經荐飢今年雖幸稍豐民力猶憊頃者北關請操已以特敎停止關西不可異同請一體待秋擧行敎以待秋成爲之
정조 17년 · 목
右議政金履素啓言戢盜之政歉歲尤宜嚴飭近聞京外偸竊之患不可但以穿窬論聚從結黨拔劍荷杖昏夜街路白晝大村公行劫掠小無畏忌財貨之蕩失猶屬餘事人命之殺越種種雖以近日坡州事言之外邑之全不察飭可知此莫非京外戢捕之臣惟事玩愒不能嚴明之致內而左右廳外而諸守臣處各別嚴飭隨其現發該地方營將請各別重勘從之敎以自廟堂各別嚴飭俾有實效
정조 17년 · 강
命嶺南賑資不足條以補民倉穀參量移劃
정조 17년 · 목
右議政金履素啓言卽見慶尙監司鄭大容報備局則以爲本道穀簿漸至耗縮賑資還分實無排比之路濟民倉穀一分二留蓋爲災歲備荒之資在前設賑之時已多取用之例就其留庫中參量移劃以補賑資待秋成充報爲辭矣此不過一時推移且有已例依所請施行之意請分付從之
정조 17년 · 강
以鄭民始差惠廳堂上
정조 17년 · 강
命咸悅縣監兩年漕運領納後依牙山例陞遷
정조 17년 · 목
左參贊鄭民始啓言臣待罪湖藩時聖堂倉漕穀以咸悅縣監捧納領運事狀聞變通自昨年已爲擧行矣兩年漕運無事領納則該差員陞遷旣有牙山之例咸悅縣監亦當依此例定式施行而事係官制請下詢大臣處之詢于大臣履素曰旣有牙山已定之式不可異同請依牙山例施行從之
정조 17년 · 강
遞鄭民始守禦使之任命兵判李文源差代間兼察
정조 17년 · 목
守禦使鄭民始啓言守禦使亦是軍門重任又叨壯勇營提調之任自是劇務以臣不逮之精力決難兩任守禦使之任恭俟體諒之恩矣詢于大臣履素曰所帶提調雖是劇務旣與將兵之任有異恐無不可兼之事矣敎以卿言雖如此重臣之陳懇亦不爲無所據守禦之任許遞
정조 17년 · 강
命訓戎僉使丁好南內移▣坡知僉使慶來運罷黜
정조 17년 · 목
兵曹判書李文源啓言訓戎僉使大臣以極擇差遣之意陳達蒙允時任僉使請相當窠內移從之又啓言▣坡知僉使慶來運辭陛之後身病添重萬無赴任之望請罷黜從之
정조 17년 · 강
推禁軍別將李得濟
정조 17년 · 목
兵曹判書李文源啓言禁軍中取才窠禁衛哨官李得重誤書以德重至於受點請該別將推考原望箇改付標以入從之
정조 17년 · 강
命戶曹貸用惠廳米太石數多寡諸堂相議處之
정조 17년 · 목
戶曹判書沈頤之啓言頃以惠廳米太請得事陳達而有二萬石貸去前例考出更奏之命故取考文書則丁未年米二萬石請得以錢還報一萬五千石或一萬二千石請得戊申己酉連有前例矣目今春三朔各倉料祿中略干散料雖或待新捧上下米不足爲一萬五千餘石太不足爲四千餘石而故判書趙鼎鎭已有筵奏臣往復惠廳米五千五百石太一千五百石已爲取用於正月頒料而二月三月米九千五百石太二千五百石及今請得然後可以塗抹分排太則從前雖有貸用之例昨年旣多臭載又値閏朔致有此無前之事今此四千石貸來之後惠廳若有不得不需用之事則待新捧量宜還報或依式例以錢還報亦無不可請下詢大臣而處之詢于大臣右議政金履素曰俱是不可廢之事則惠廳之連年取用雖極悶事勢到此不得不許施矣詢于惠堂惠堂金尙集曰太則不但自前無取用之例目今本廳現在之太不過六千餘石而就其中除出先受太則二千之數恐難推移矣鄭民始曰臣方新叨未知惠廳事勢之如何石數多少無以酌量退出後參考相議處之似好矣從之
정조 17년 · 강
命江都米七千五百石太一千石南漢米七千五百石移劃於戶曹